Κατέπεσε μαχητικό αεροσκάφος Mirage 2000-5 της Πολεμικής Αεροπορίας, ανοιχτά της Σκύρου.

Σε εξέλιξη επιχείρηση έρευνας και διάσωσης εννέα ναυτικά μίλια βορειοανατολικά της Σκύρου, ενώ αγνοείται ο πιλότος. Η πτώση έγινε στις 12.15 λίγο πριν την προσγείωση στο αεροδρόμιο του νησιού.

Αμέσα ξεκίνησε επιχείρηση από αέρος και θαλάσσης για την ανεύρεση του πιλότου, ενώ δεν είναι ακόμη γνωστά τα αίτια της πτώσης. Στην επιχείρηση συμμετείχαν στρατιωτικά ελικόπτερα, ένα αεροσκάφος C-130, μία φρεγάτα και παραπλέοντα σκάφη.

Νωρίτερα δύο Mirage είχαν απογειωθεί προκειμένου να συμμετάσχουν σε διαδικασία αναχαίτισης, ωστόσο, καθώς διαπιστώθηκε η αποχώρηση των τουρκικών μαχητικών από τον εθνικό εναέριο χώρο τα δύο Mirage επέστρεφαν στο αεροδρόμιο της Σκύρου. Το μαχητικό που κατέπεσε ήταν το «νούμερο 1» ομάδας δυο αεροσκαφών, δηλαδή ο αρχηγός του σχηματισμού.

Σύμφωνα με ανακοίνωση του Γενικού Επιτελείου Αεροπορίας «σήμερα στις 12:15, υπήρξε απώλεια επαφής αεροσκάφους M2000-5, εννέα (9) ναυτικά μίλια βορειοανατολικά της Νήσου Σκύρου».